ปธน.บารัค โอบามา ดำรงตำแหน่งประธานาธิบดีสหรัฐ ครบ 1 ปี
หนึ่งปีของการทำงาน ในตำแหน่งประธานาธิบดีสหรัฐ ของประธานาธิบดีบารัค โอบาม่า ผ่านไปแล้ว ว่ากันว่าประธานาธิบดีโอบาม่า ได้พัฒนาลักษณะหรือลี
เมื่อเสียงโห่ร้องแสดงความยินดีของประชาชนผู้เข้าร่วมในพิธีสาบานตน เข้ารับตำแหน่งของประธานาธิบดีโอบาม่า เมื่อเดือนมกราคมปีที่แล้วสงบลงก็ถึงเวลาที่ผู้นำคนใหม่ ของอเมริกา จะต้องรับศึกหนักจากปัญหาทั้งภายใน และภายนอกประเทศ และในขณะที่ต้องเผชิญกับความท้าทายต่างๆในช่วง 1 ปีที่ผ่านมา ลักษณะหรือลีลาความเป็นผู้นำ อันโดดเด่นเป็นเอกลักษณ์ ของประธานาธิบดีคนใหม่นี้ก็ยิ่งปรากฎชัดเจนขึ้นเรื่อยๆ จนหลายคนตั้งฉายาให้ว่า no-drama Obama หรือ โอบาม่าผู้เอาจริงเอาจัง คุณKuuleiStockman ชาวรัฐฮาวาย ผู้บริหารโรงเรียนแห่งหนึ่งในกรุงวอชิงตันบอกว่า ประธานาธิบดีที่เกิดในฮาวายผู้นี้ ได้นำวัฒนธรรม และทัศนคติแบบชาวฮาวายที่สุขุมเยือกเย็น และเป็นกันเองมายังไวท์เฮาส์ด้วย ดังจะเห็นได้ทุกวัน ที่ท่านปรากฎตัวหรือกล่าวปราศรัยและว่าประธานาธิบดีโอบาม่านั้น ใช้ชีวิต กินอาหาร หรือแม้แต่หายใจเข้าออก เป็นวัฒนธรรมแบบอโลฮ่าที่ชาวฮาวายหมายถึง ลมหายใจแห่งชีวิต โดยวัฒนธรรมแบบอโลฮ่านั้นคือการรวมกลุ่มเป็นชุมชน คือความเชื่อว่าทุกคนควรก้าวไปพร้อมๆ กัน ทางด้านคุณKenWalsh ผู้เขียนบันทึกเรื่องราว เกี่ยวกับประธานาธิบดีโอบาม่าลงในนิตยสารUSNews และ World Report บอกว่าสามารถสืบสาวความเป็นชาวเกาะฮาวายได้จากตัวผู้นำคนปัจจุบันของสหรัฐผู้นี้ จากวิธีคิดที่ค่อนข้างเป็นระเบียบแบบแผนกว้างไกล และพยายามให้ทุกคนได้ทำงานด้วยตนเอง และให้มีส่วนร่วมเสียสละ ซึ่งมาจากประสบการณ์โดยตรงในฮาวาย ลักษณะหรือลีลาเช่นนี้ไม่ใช่ว่าเพิ่งปรากฎในตอนที่ได้รับเลือกเป็นประธานาธิบดีแล้ว แต่คุณ Johnson-Weinberger อดีตลูกศิษย์ลูกหาของประธานาธิบดีโอบาม่า ที่วิทยาลัยกฎหมายมหาวิทยาลัยชิคาโก้เล่าว่า อาจารย์โอบาม่านั้น มักจะสนับสนุนให้เกิดการระดมสมองในชั้นเรียนและให้นักศึกษาพยายามค้นคว้าหาข้อมูลทุกอย่าง เท่าที่จะทำได้ ซึ่งก็ไม่น่าแปลกใจ ที่จะเกิดเหตุการณ์แบบเดียวกันในที่ประชุมคณะรัฐมนตรีหรือที่ปรึกษา คุณJohnson-Weinberger บอกว่าหากเป็นเช่นนั้นจริง ก็ไม่น่าจะมีรัฐมนตรีท่านใด ที่สามารถนิ่งเงียบไม่ออกความเห็นและรอพยักหน้าเห็นด้วยเมื่อสิ้นสุดการประชุมได้แน่ๆ แต่พวกเขาจะต้องเร่งทำงานอย่างแข็งขันกันเลยทีเดียว ซึ่งก็เป็นเช่นเดียวกับที่บรรดาที่ปรึกษาระดับสูง ของทำเนียบไวท์เฮ้าส์เปิดเผยว่าการทำงานของประธานาธิบดีท่านนี้ เปรียบเสมือนทนายความ ที่กำลังชำแหละคดีต่างๆ ออกอย่างละเอียดและมอบหมายให้แต่ละคนหาข้อมูล หรือแสดงความเห็นให้มากที่สุด การทำงานของผู้นำแต่ละคนนั้นก็คือการนำประสบการณ์ทั้งชีวิตมาปรับใช้ ซึ่งในกรณีของประธานาธิบดีโอบาม่านั้นผลที่ออกมาก็คือ ลีลาที่เป็นเอกลักษณ์ ที่นักวิจารณ์หลายคนบอกว่าวางเฉยเกินไปและไร้ซึ่งความกระตือรือร้น แต่คุณ Ken Walsh บอกว่านั่นคือความเป็นโอบาม่าอย่างแท้จริงที่ไม่ควรเปลี่ยนแปลง อย่างไรก็ตามคำถามก็คือความสุขุมเยือกเย็นในแบบโอบาม่า หรือที่ฝรั่งเรียกว่า cool นี้จะทำให้การทำงานปีที่ 2 ในตำแหน่งประธานาธิบดีสหรัฐ ผ่านฉลุยไปได้หรือไม่นั้นยังคงเป็นเรื่องที่ต้องรอดูคำตอบกันต่อไป